Hundruð barna hverfa sporlaust úr búðum Róhingja Heimsljós kynnir 13. janúar 2020 11:00 Átta ára dóttir Kulsum Bahar ( 27 ) hvarf fyrir fjórtán mánuðum . Stúlkan var á leið heim úr skólamiðstöðinni í Balukhali-búðunum í Cox's Bazar . Móðirin telur víst að dóttur hennar hafi verið rænt og hún seld mansali . UNICEF „ Ljóst er að ekkert gott bíður þeirra barna sem lenda í klóm þessara glæpamanna sem selja þau áfram í hagnaðarvon til annarra glæpamanna í nærliggjandi löndum , “ segir í frétt frá UNICEF þar sem fjallað er um fjölgun tilkynninga um týnd börn og stafest tilvik mannráns í flóttamannabúðum Róhingja í Cox´s Bazar í Bangladess . UNICEF segir að mannshvörfin tengist í mörgum tilvikum mansalshringjum og flóttamannasmyglurum . UNICEF fær reglulega upplýsingar í gegnum samstarfsaðila um stöðu þessara mála . Á fyrstu sex mánuðum síðasta árs var tilkynnt um 281 mansalsmál þar sem börn áttu í hlut , 156 stúlkur og 125 drengir . Á tveimur árum , frá ágúst 2017 til 1. september 2019 , voru skráð 1.100 mál þar sem grunur var um mansal á börnum . Landsnefnd UNICEF birtir á vef sínum átakanlegar sögur nokkurra foreldra barna sem hafa horfið úr flóttamannabúðunum á síðustu misserum . „ Oft er þó erfitt að sanna ásakanir í þessum málum og erfitt að staðfesta raunverulegt umfang vandans þar sem ekki öll tilfelli eru tilkynnt og það getur tekið langan tíma að gera það . Sérstaklega þegar börn og ungmenn hverfa algjörlega sporlaust , “ segir í fréttinni . UNICEF segir að fátækt og algjör skortur á tækifærum til að vinna fyrir sér í búðunum sé talin helsti drifkraftur glæpastarfseminnar . „ Flóttamönnum er bannað að vinna fyrir sér sem gerir til dæmis þær hundruð þúsunda sem búa í flóttamannabúðum Róhingja í Bangladess algjörlega háðar mannúðaraðstoð . Aðstæður sem þessar ala á örvæntingu , áhættusækni og auka hættuna á misnotkun ýmiskonar . Örvæntingarfullar fjölskyldur senda oft börnin sín í hættuleg störf utan búðanna því það er engin önnur leið til að vinna fyrir sér innan þeirra . Gylliboð glæpamanna um betra líf annars staðar geta síðan verið lokkandi fyrir þennan gríðarlega viðkvæma hóp . Mansalsfórnarlömb enda oft annars staðar í Bangladess , eða í Malasíu , Taílandi , Indlandi og Evrópu og átta sig ekki á þeim hættulegu aðstæðum sem þau eru í fyrr en það er um seinan . “ UNICEF vinnur öflugt starf við að upplýsa fólk um hættur mansals , aðstoða og vernda börn og ungmenni í þessum búðum ásamt samstarfsfélögum . Að mati UNICEF þarf þó meira að gera innan þessara búða eins og að auka tækifæri kvenna , stúlkna , drengja og unglinga innan þeirra til að bæta líf sitt svo gylliboð glæpamanna heilli ekki lengur . UNICEF á Íslandi stóð fyrir neyðarsöfnun fyrir Róhingja á flótta í lok árs 2017 og framlög frá almenningi hér á landi nýttust í að veita börnum sem voru nýkomin í flóttamannabúðirnar lífsnauðsynlega hjálp . Framlög heimsforeldra hafa einnig runnið til neyðaraðgerða UNICEF fyrir börn á flótta frá Mjanmar . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .